Nxe³nxa²ha¹te¹,
ka³nxa³ha²ta³kxai³lu¹,
a²si³yo³nãn¹tũ̱³ka̱³txa² sa²kxai³lu² ĩ̱³ye³nai²na² a²yxo²ha³tih³nãu³a¹ hãi¹nxe³sxã³ yxau³tũ̱³ka̱³txa² sa²kxai³lu¹ kãi²li³tũ̱³ka̱³txa² sa²kxai³lu¹,
Je³su²jah³la² ãn³te³nain¹ta¹hxai²hẽ¹la².
Nxe³lain¹te³nah¹lxi¹:
— Je³su²jah³la² ãh¹ ĩ²ti³ten³sa³nhã¹.
Ti¹ai²na² sũn²ta³tai³tã² Je³su²jah³lai¹tã² yxau³ye²nẽ³lhxã³ yain³txi³nũ̱³xa² ũ³hũ¹nhẽ³tai¹tu³na¹.
A²nxe³tũ̱³xa²,
Txa²wã¹sũ̱³na² Si³yxau³tãu³a¹ ĩ³wi¹lxo³kxi²sãn²sxã³ ũ³hũ¹nhẽ³tũ̱³xai²na²,
ĩ³yain³sxã³ ũ³ki²ki̱³tai¹tu³na¹,
ti¹ai²na²sã¹.
Yxãn¹ta¹,
hĩ¹na² Je³su²jah³lain²txi³ he¹ai¹nxa³ha²kxai³,
a²sa³wi³ha³lxain²txi³ he¹ai¹nxa³ha²kxai³,
ain¹na³na¹.
Ĩh¹nũ¹ai²la³ta̱³ he¹ai¹nhĩ̱³te²la¹ku²,
ai¹na¹nhã¹.
Sũn²ta³tai³tã²,
ka²no¹a² ka³lo³ka³na³ka³nat³sxã³ so¹lxi³ a³li³sxã³ ã³yxo²ha³ti³sai¹ain¹na²hẽ³nã¹.
A²nxe³ka³lo³ai²na² a²sa³wi³ha³lxi³nãu³xa² so¹lxi³ a³li³ain¹na²hẽ³na¹.
Hai³txi³ Je³su²jah³lo²la³,
ka²lo¹ai²na² ã³nxai³ai¹nxa³hẽ³na¹.
Ĩh¹nũ¹ai²la³ta̱³ yxau³ain¹te²la¹ku²,
ãn³yxo²ha³tih³nãn¹thĩ³na² Ka³far³na³ũ²thĩ³na² yxau³ain¹te²la¹ku²,
ai¹na¹nhã¹.
Yxãn¹ta¹,
kwẽn¹tai²na² ka²no¹a² kãin²ka³lo³a² ka³lo³ha¹li¹ yũ³nẽ³na³na¹.
Nũ¹ã¹,
Ti³be³ri²a³ti²thĩ³na² a³li³sxã³ ti¹ai²na² ã³wi¹hũ³nẽ³lain¹ka³lo³a² nĩn²ju²na¹.
A²nxe³ka³lo³ai²na² kan³sxã³ ã³wih¹sxã³ ã³yxo²ha³ti³sai¹na¹tũ¹xã¹.
Nũ¹ka³nãu³a¹,
Ka³far³na³ũ²thĩ³na² ã³nxai³sxã³,
Je³su²jah³la² ãn³te³nxi²na¹tũ¹xã¹.
Kãi²li³tũ̱³ka̱³txai²na² ain¹ta¹hxai²hẽ¹la².
Ain¹ka³tu̱³,
te²yã¹nxe³sxã³ ka²no¹ai²na² kãin²ka³lo³ai²na² kan³sxã³ ã³yxu¹kxã³wi¹hain¹ka³tu̱³,
ã³yxo²ha³ti³sai¹ain¹ta¹hxai²hẽ¹la².
Ain¹ka³tu̱³,
yxan¹yxo²ha³tih³nãu³a¹ Je³su²jah³la² ĩ³ha¹txain¹ka³tu̱³ ĩ³ye³kxain¹te³nah¹lxi¹:
— Txa²hxi²kan¹jah¹lãi³.
Ĩh¹nxe³hĩ¹nai³tã² wxãn¹thai¹li¹?
Kãi²li³tũ̱³ka̱³txai²na² wãn³txa²,
ta¹hxai²hẽ¹la².
Nxe³nxa²ha¹te¹,
Je³su²jah³la² wãn³txi³kxai³lu¹,
ĩ³wa²lũ³xain¹te³nah¹lxi¹:
— Ĩh¹nxe³kxa²ya̱n³ti³ta̱³ ã³ten³sah¹lxin¹ji¹?
A²ya³la³tu̱³ wãn³txi³tu̱³ e³kxi¹nx²ta¹i¹.
Sũn²ta³tai³tã² Txa²wã¹sũ̱³na² wã³nxĩn¹ju³ta² kãi³ya³nx²ta¹tai¹ti²ti¹.
Ju¹ta² ĩ²yah³lxin¹tai¹ti²ti¹.
Yah³lxin¹kxan²ti³ Txa²wã¹sũ̱³na² wã³nxĩn¹ju³ta² ye³kan¹yah³lxa³nha²kxai³:
“Je³su²jah³lai²na² Sũ̱³na² A²hxi²kan¹ta² Si³yxau³tãu³lo³jah¹lo²su²na³na¹.”
Sah²lxa³nha²kxai³,
hãi¹nxe³sxã³ kwa² yain³txi³nũ̱³xa² so¹lxi³ ũ³ki¹khai¹yxah³lxin¹kxa² yã¹nxe³te³lhxã³ ã³ten³sah¹lxi¹lxi¹.
Ne³ka²sah¹lxi³sa¹lxi¹.
A²yain³txi³nũ̱³xa² ãn³ten³yah³lxin¹tũ̱³xa² wa³su³txi³ ãn³khot³sxã³ hxan³tũ̱³xai²la¹i¹.
A²nxe³tũ̱³xai²na² so¹lxi³ wa³kon³yah³lxi³txa³hẽ¹li¹.
Yxãn¹ta¹,
yain³txi³nũ̱³xã̱³xa² a²yain³txi³nũ̱³khai³xa² hxan³ti³he¹nx²nxa³tũ̱³xa²,
kxã¹nxa² ha³ta̱³nxãn²txi³ yxau²sa²tẽ³tũ̱³xa²,
yũ³nũn³na³li¹.
A²nxe³tũ̱³xai²na² ĩ³yain³yah³lxin¹kxai²nãn²tu̱³ a²ka³te̱³na² wi¹tãu³a¹ yxau²sa²tẽ³yah³lxin¹tu¹wi¹.
Nxe³ha²kxai³ a²yain³txi³nũ̱³khai³xai²na² wa³kon³jah¹lxi³hẽ¹li¹.
Nxe³tũ̱³xai²na²,
txai²na² Sũ̱³na² A²hxi²kan¹ta² Si³yxau³tãu³lot³sa²kah³lo²na¹xai²na² ũ³hũ¹nx²ta¹tu¹wi¹.
Nxe³si¹nx²ta¹jau³su² Txa²wĩ³nu²khai³xa² hxi²kan¹txi³lot³sa³na²hẽ³li¹.
Sa³ha²kxai³ txa²hxi²ka¹na¹ju³ta² wxa²ye³ka¹nx²ti³tai¹ti²ti¹.
Ta¹hxai²hẽ¹la².
Nxe³nxa²ha¹te¹,
a²nũ²a² kãi²li³tũ̱³ka̱³txai²na² wãn³txi³kxai³lu¹:
— Txa²wã¹sũ̱³na² Si³yxau³tãu³a¹ wa³ka³li³yu³ta² wa³kon³ti³ten³sa²sĩn¹nhai¹.
Nha¹kxai²nãn²tu̱³,
ĩh¹nxet³sxã³ kãi³sĩn¹te³la¹ji¹wi¹?
Ain¹ta¹hxai²hẽ¹la².
Nxe³nxa²ha¹te¹,
Je³su²jah³la² wãn³txi³kxai³lu¹:
— “Txa²wã¹sũ̱³na² Si³yxau³tãu³a¹ a²wa³ka³li³yu³ta² wa³kon³ti³ten³sa³nhã¹.”
Yah³lxin¹kxai²nãn²tu̱³ Sũ̱³na² Si³yxau³tãu³a¹ ĩ³sa²si¹hã³sa²kxah³lo²na¹xai²na² sa²yxo²wet¹sah¹lxi³hẽ¹li¹.
Sah¹lxin¹kxai²nãn²tu̱³ Txa²wã¹sũ̱³na² Si³yxau³tãu³a¹ a²wa³ka³li³yu³ta² kãi³yah³lxi³hĩ̱³nxa¹lxi¹.
Ta¹hxai²hẽ¹la².
Nxe³nxa²ha¹te¹,
kãi²li³tũ̱³ka̱³txai²na² wãn³txi³kxai³lu¹:
— A²yen³kxa² wã³nxĩn¹ju³ta² kãi³ũ¹sa²sĩ¹nhẽ³li¹.
Ju¹ta² ĩ²nha¹kxai²nãn²tu̱³ sa²yxo²we¹txa²nha¹tu¹wi¹.
Nxe³ju³ta²,
yã¹te² wa³ka³li³yu³ta² kãi³jah¹lo²sa²nhĩn¹ji¹wi¹?
Jãx¹nha¹jau³su²,
kxã³nhxĩ¹nu¹tai²na² txa²sũ̱³na²nãu³xu¹tai²na² ha³lo²a² a²nũ²a² yxau²xai³lxa³ko³xa² yxau²xai³lain¹to³ta¹hxai²ti³ai¹ti²ti¹.
Nxe³hĩ¹nu¹tai²na²,
yain³txi³nũ̱³xa² ma²na³tũ̱³xa²,
Moi³se²ah³lo²nu¹tai²na² ũ³hũ¹ain¹to³ta¹hxai²ti³ai¹ti²ti¹.
A²nxe³tũ̱³xu¹tai²na²,
ĩ³yai³nain¹to³ta¹hxai²ti³ai¹ti²ti¹.
Nxe³ju³tu¹tai²na²,
Sũ̱³na² ha³te̱h³nxã³nxa² ũ³wha²li¹jau³xa²sa¹:
“Yain³txa² oh³nãu³u¹tai²nãn²tũ̱³xa²,
ĩ³yain³si¹hain¹jau³su² ũ³hũ¹ain¹ta¹hxai²hẽ¹li¹.”
Nxe³ta¹hxai²ti³ai¹ti²ti¹.
Nxe³jau³xau³hxai²tẽx¹ jã¹nxe³sxã³ kãi³ta¹hxai²ti³ai¹ti²ti¹.
Ta¹hxai²hẽ¹la².
Nxe³nxa²ha¹te¹,
Je³su²jah³lai²na² wãn³txi³kxai³lu¹:
— Ta¹wi¹.
Txa²wã¹sũ̱³na² Si³yxau³tãu³a² hi²sen³su² so¹lxi³ a²yain³txi³nũ̱³xa²,
ma²na³tũ̱³xa²,
ũ³hũ¹nx²ti³ta¹hxai²ti³ai¹ti²ti¹.
Hai³txi³ Moi³se²ah³lo²nu¹tai²nãn²ta̱³ ma²na³tũ̱³lxa³ ũ³hũ¹nx²ti³ta¹hxai²nxa³ti³ai¹ti²ti¹.
A²nxe³tũ̱³xu¹tai²na² wxa²sũ̱³na²nãu³xu¹tai²na² Ju³te²a² nũ̱³ka̱³txi³ ĩ³nxu¹tai²na² ĩ³yain³yah³lxi³to³hxain¹ta¹hxai²ti³ai¹ti²ti¹.
Yxãn¹ta¹,
hai³txi³ oh³nãu³u¹tai²nãn¹tũ̱³khai³su² ta¹hxai²nxa³hẽ¹li¹.
Hãi¹nxe³sxã³ khon³sxã³ hxan³tũ̱³su² ta¹hxai²hẽ¹li¹.
Yxãn¹ta¹,
kwẽn¹tai²na² Txa²wĩ³nu¹tai²na² ũ³hũ¹nx²ti³tũ̱³xa²,
ã²la² wi¹khai¹nxe³tũ̱³xa²,
a²yain³txi³nũ̱³khai³xa² oh³nãu³u¹tai²nãn¹te² yain³txi³khai³su²,
ũ³hũ¹nx²ti³na³li¹.
A²nxe³tũ̱³xa² a²yain³txi³nũ̱³khai³xa² Txa²wĩ³nu¹tai²na² ũ³hũ¹nx²ti³tũ̱³xa²,
oh³nãu³a¹ ĩ³sa²si¹ka³ti²nũ¹nx²ti³ha²kxai³,
ka³nxi²nũ¹nx²ti³na³li¹.
Nxe³ha²kxai³,
nxe³tũ̱³xai²na² ha³lo²an¹tũ̱³ka̱³txi³ ĩ³nxai²na² ĩ³yain³yah³lxin¹kxai²nãn²tu̱³,
ka³te̱³na² wi¹tãu³a¹ yxau²xai³yah³lxin¹tu¹wi¹.
Je³su²jah³la² ta¹hxai²hẽ¹la².
Nxe³nxa²ha¹te¹,
kãi²li³tũ̱³ka̱³txai²na² wãn³txi³kxai³lu¹:
— Txa²hxi²kan¹jah¹lãi³.
A²yain³txi³nũ̱³khai³xai²na² wa³su³txi³ ãn³si³wi¹wi¹sxã³ ũ³hũ²sa²tẽ³kxi²sa²to³sĩ¹nhẽ³li¹.
Ten³khaix¹sa²sĩn¹nhai¹.
Ta¹hxai²hẽ¹la².
Nxe³nxa²ha¹te¹,
Je³su²jah³la² wãn³txi³kxai³lu¹ ĩ³wa²lũ³xain¹te³nah¹lxi¹:
— Txai²na² yain³txi³nũ̱³khaix³hũ̱³nxe²,
ã²la² wi¹khai¹nxe³tũ̱³hũ̱³nxe² yxau³ya³nx²ta¹i¹.
Nxe³ya³nx²ta¹jut³sũ̱³ju³ta¹,
“Heh³sa³nhã¹.”
Yah³lxin¹kxai²nãn²tu̱³,
yain³txi³nũ̱³xa² ĩ³yain³yah³lxi³hĩ̱³nxa¹lxi¹.
Yah³lxin¹kxai²nãn²tu̱³,
ũ³ki²sxã³ ĩ³ka³li³hi²,
ka³te̱n³su² yxau²xai³li²,
yah³lxi³hĩ̱³nxa¹lxi¹.
Jã¹nxe³jut³sũ̱³nxe²,
wxãi²na² wxã³sxã³ sa²yxo²wet¹sah¹lxin¹kxai²nãn²tu̱³,
ka³te̱³na² wi¹tãu³a¹ yxau²xai³sa²tẽ³yah³lxin¹tu¹wi¹.
Yah³lxin¹kxai²nãn²tu̱³,
wxa²yxau²xai³lyah³lxin¹jut³sũ̱³ju³ta¹ heh³nxa²lxi³xa³ha²kxai³,
ya̱³lxu¹nxa²lxi³xa³ha²kxai³,
yah³lxin¹jut³sũ̱³nxe²,
wa²su¹wa²sun¹khai¹nxe²,
ka³lih³khai¹nxe²,
ka³te̱³na² wi¹tãu³a¹ yxau²xai³yah³lxi³hĩ̱³nxa¹lxi¹.
Yxãn¹ta¹,
wxa²nũ̱³ka̱³txi³ ĩ³nxai²na² wã³nxĩn¹ti³ kãi³ya³nx²ta¹ju³ta² ha³ta̱³nxãn²txi³ wxa²ye³na² ĩ²sah²lxin¹kxa²ha³ta̱³nxãn²txi³ sa²yxo²wet¹sah¹lxa³lxi¹.
Ya³nx²ta¹i¹.
A²nũ²a²,
Txa²wĩ³na² wxa²sa²hait¹sa²so¹sxã³ ũ³hũ¹sain¹kxe³su² te²a² yxo²ha³kxa¹ ãn³si³tẽ³la³kxi² wxã³sain¹tu¹wi¹.
Na¹ha²kxai³,
a²nũ²a² ĩ²te²hũ̱³te²a² ã³si³tẽ³la³kxi² wxã³sain¹kxai²nãn²tu̱³ ĩ³sa²si¹wha²lxain¹nxa³lho³li¹.
Nxe³ju³ta² Txai²na² oh³nãu³a¹ ka³nxi³xi²sxã³ wxã³ya³nx²ta¹i¹.
Na¹tẽ³na¹xai²na¹,
txa²ẽ¹nãu³a¹ yxo²kwa̱i³na¹jau³su² e³kxi²nha¹jau³su² kãi³te²txã³i¹.
Yxãn¹ta¹,
Txa²wĩ³na² ĩ³sa²si¹hã³sa²jah¹lo²nu¹tai²na² te³nain¹tãu³lai¹nhĩ̱³nx²na³li¹.
Nxe³jau³xa² sa²wai³wait³sxã³ kãi³te²sa¹wi¹.
Txa²wĩ³na² ĩ³sa²si¹hã³sa²jah¹lu¹tai²na² ten³ju³ta²sa¹:
A²nũ²a² ũ³hũ¹sa²te²nũ̱³ka̱³txa² yxo²ha³kxa¹ yxan¹nãu³a¹ yuh³xai²nãn¹ta³ko³xai²na² hxan³tãu³a¹ ka³te̱n³su² ĩ³sa²yxau³xi²ti¹hi¹tain¹si¹sa²jau³nũ³su² te³ni²,
hai³txi³ ka³na³ka³na³te² he³la³ko³ tau³ton³sxã³ ãn³tĩ̱¹kxi²sa²si¹hxa³jau³nũ³su² te³ni² Txa²wĩ³na² nx²na³li¹.
A²nũ²a² nũ̱³ka̱³txa²,
Sũ̱³na² Tah²na¹xai²na² yxo²ĩ²sa²sxã³ sa²yxo²wet¹sain¹tũ̱³ka̱³txa² yxo²ha³kxa¹,
ka³te̱³na² wi¹tãu³a¹ yxau²xai³lain¹ju³ta²,
Txa²wĩ³na² te³ni²,
yxan¹nãu³a¹ yuh³xai²nãn¹ta³ko³xai²na² hxan³tãu³a¹ ka³te̱n³su² ĩ³sa²yxau³xi²si¹hai¹na¹ju³ta³nũ³a² Txa²wĩ³na² te³ni²,
nx²na³li¹.
Ta¹hxai²hẽ¹la².
Ain¹ka³tu̱³,
Ju³te²a² nũ̱³ka̱³txai²na² ã³nhai¹tũn³te²nãu³xai²na² sa²kxai³lu² ĩ³we¹tai¹nxa³jau³su² ĩ³he³son³txain¹ta¹hxai²hẽ¹la².
— Txai²li²,
yain³txi³nũ̱³khaix³hũ̱³nxe² oh³nãu³a¹ kã³nxa² wxã³ya³nx²ti³jah¹lo²sa¹i¹.
Nxe³jau³xai²na².
Je³su²jah³la² wãn³txai²na²,
ĩ³we¹tain¹ta¹hxai²nxa³hẽ¹la².
Ĩ³we¹tai¹nxa³te³nah¹lxi¹:
— Je³su²jah³lai²na² a²nũ²so¹lxin³na³li¹.
Jo³se²ah³la² a²ki³lha³lxai²la¹i¹.
A²wĩ³na² ĩ²i²,
a²hã³ka³na² ĩ²i²,
nxe³te²sa²ki̱³tã³li¹.
Ain¹ki̱³sa²kxai³,
ĩh¹nxe³jau³xa²ya̱n³ti³ta̱³ wãn³txai²na² oh³nãu³a¹ kã³nxa² wxã³ya³nhẽ³jau³xai²na² e³kxi²nẽ³te²sin²tã³?
Ju³te²a² nũ̱³ka̱³txa² ta¹hxai²hẽ¹la².
Nxe³nxa²ha¹te¹,
Je³su²jah³la² wãn³txi³kxai³lu¹,
ĩ³wa²lũ³xain¹te³nah¹lxi¹:
— Ha²ya̱³kxa² ĩ³wet¹sah¹lxan³jau³xa² ĩ³he³son³kxi²sah¹lxi³hẽ¹li¹.
A²nũ²a² kwa²to³toh³lxi³ ã³si³tẽ³la³kxi²sa²jah¹la² yũ²nxa³i¹.
Nxe³ju³ta² ĩ³sa²si¹hã³sa²jah¹la² Txa²wĩ³nai²la¹i¹.
Nxe³ha²kxai³ txa²wĩ³nai²na² ĩ³kaix¹tain¹kxe³su² te²a² so¹lxi³ ã³si³tẽ³la³kxi²sain¹tu¹wi¹.
Ãn³si³tẽ³la³kxi²sain¹kxai²nãn²tu̱³ yan¹nãu³a¹ ha³lo²ai²na² ne³ki³son³tãu³a¹ ka³te̱n³su² ĩ³sa²yxau³xi²ti³hi¹tai¹na¹tu¹wi¹.
Yxãn¹ta¹ Txa²wĩ³na² hi²se³na² te³nai¹nxa³kxe³su² te²la³ ã³si³tẽ³la³kxi²sai¹nxa³lho³li¹.
Jã¹nxa¹jau³su² e³a¹i¹.
Ha³te̱h³nxã̱³nxãn¹jau³xu¹ta²kxai³lu¹,
kxã³nhxĩ¹nu¹tai²na² a²nũ²a² Sũ̱³na² wãn³txa² ĩ³hen³txi³tũ̱³ka̱³txu¹ta²kxai³lu¹,
ũ³wha²li¹la³kxi²nẽ³te³nah¹lxi¹:
“Txa²wã¹sũ̱³na² Si³yxau³tãu³a¹ a²nũ²a² yxo²ha³kxa¹ a²ya³la³lyau³tu̱³ ĩ³yau¹ũ³hain¹tu¹wi¹.”
Kxã³nxu¹tai²nãn¹jau³la³ ta¹hxai²ti³ai¹ti²ti¹.
A²nxe³jau³xau³hxai²tẽx¹ jã¹nxe³sxã³ kwẽn¹tai²nãn²tu̱³,
Txa²wĩ³nai²nãn²tu̱³ a²ya³la³lyau³tu̱³ ĩ³yau¹ũ³nx²ti³na³li¹.
Yah³lxin¹kxai²nãn²tu̱³,
Txa²wĩ³na² wãn³txai²na² ain³kxi²,
ã³ne³wxe²,
nxe³yah³lxin¹te²su² te² ĩ³nxa² so¹lxi³ ã³si³tẽ³la³kxi²sah¹lxin¹tu¹wi¹.
A²nũ²a² yuh³xai²nãn¹te²la³ hai³txi³ Txa²wĩ³na² ĩ²te²sxa³yu²hẽ³li¹.
Yxãn¹ta¹,
Txai²na¹xai²na² Txa²wĩ³na² a²yen³nãu³a¹ ĩ²yxau³na¹ju³ta² wxã³na¹hẽ³li¹.
Na¹ha²kxai³,
Txai²na² so¹lxi³ Txa²wĩ³na² ĩ²te²sa¹i¹.
Jã¹nxa¹jau³su²,
a²ya³la³tu̱³ wãn³txi³tu̱³ e³ya³nx²ta¹i¹.
A²nũ²a² sa²yxo²wet¹sain¹te²su² te²an²tu̱³ a²ka³te̱³na² wi¹tãu³a¹ yxau²xai³lain¹tu¹wi¹.
Nxe³na¹ju³ta²,
txai²na² yain³txi³nũ̱³khaix³hũ̱³nxe² yxau³ya³nx²ta¹i¹.
Sa²yxo²wet¹sah¹lxin¹kxai²nãn²tu̱³,
heh³nx²ti³xa³jut³sũ̱³nxe²,
wi¹wi¹nxe² yxau²xai³lyah¹lxin¹tu¹wi¹.
Jã¹nxa¹jau³su²,
wxa²sũ̱³na²nãu³xu¹tai²na² ha³lo²ai²na² a²nũ²a² yxau²xai³lai¹nxa³ko³nãu³u¹tai²na² yxau²xai³lain¹tãu³u¹tai²na²,
yain³txi³nũ̱³xa² ma²na³tũ̱³xa² ĩ³yai³nain¹to³kxa²ha³ta̱³nxãn²txi³,
hãi¹nxe³sxã³ ya²lun¹txi³hxa³nain¹ta¹hxai²ti³ai¹ti²ti¹.
Yxãn¹ta¹ oh³nãu³u¹tai²na² ka³nxi²nũ¹nx²ti³tũ̱³xa² ĩ³ye³kxi¹nx²ta¹i¹.
A²nxe³tũ̱³xai²na²,
a²nũ²a² ĩ²li³te²la³ ĩ³yain³kxai²nãn²tu̱³ ya³lu²nx³tho³li¹.
Txai²na² yain³txi³nũ̱³hũ̱³nxe² oh³nãu³u¹tai²na² ka³nxi³xi²sxã³ a³ti¹nx²ta¹i¹.
Nxe³tũ̱³xai²na²,
a²nũ²a² ĩ²te²hũ̱³te²su² te² ĩ³nxa² ĩ³yain³kxi²sah¹lxin¹kxai²nãn²tu̱³,
a²ka³te̱n³yu³ta² so¹lxi³ yxau²xai³lha²tẽ³yah³lxin¹tu¹wi¹.
Nxe³tũ̱³xa² ũ³hũ¹nx²ta¹tũ̱³xai²na² txa²sĩ̱³nai²la¹i¹.
Txa²sĩ̱³nai²na² yuh³xai²nãn¹tũ̱³ka̱³txi³ ĩ³nxai²na² whãi²na¹ ũ³hũ¹nx²ta¹i¹.
A²ka³te̱n³yu³ta² yxau²xai³lyah³lxi³sih¹nx²ta¹jau³su² ya³nx²ta¹i¹.
Ta¹hxai²hẽ¹la².
Nxe³jau³xai²na² Ju³te²a² nũ̱³ka̱³txa² ã³nhai¹tũn³te²nãu³xai²na² sa²kxai³lu² ain³kxi²yah³lxi³ka³tu̱³ ĩ³xa̱n³ta³kxah¹lxi³ta¹hxai²hẽ¹la².
Ain¹ka³tu̱³ ã³kwa³lxi²wi²kxi² ĩ³wã̱³txa³kxi²nhah¹lxi³te³nah¹lxi¹:
— Ko̱³txi³hi¹ki̱³sxa³nhai¹.
Ĩh¹nxet³sxã³,
Je³su²jah³lai²na² a²sĩ̱³na²,
ĩ³yain³si¹nhẽ³jau³su² ũ³hũ¹nẽ³lain¹te²la¹ku¹,
ki̱³nhai¹.
Yah³lxi³ta¹hxai²hẽ¹la².
Nxe³nxa²ha¹te¹ Je³su²jah³la² wãn³txi³kxai³lu¹,
ĩ³ye³kxain¹te³nah¹lxi¹:
— A²ya³la³tu̱³ wãn³txi³tu̱³ ĩ³ye³kxi¹nx²ta¹i¹.
Txai²na²,
Sũ̱³na² A²hxi²kan¹ta² Si³yxau³tãu³lot³sa²jah¹lo²sa¹i¹.
Na¹te³na¹xai²na¹,
a²nũ²a² a²ten³te²su² te² ĩ³nxai²nãn²tu̱³,
txa²sĩ̱³nai²na² ĩ³yai³ni²,
txa²ti³ha²yau³xai²na² ĩ³na²,
nxe³yah³lxin¹kxai²nãn²tu̱³,
ka³te̱³na² wi¹tãu³a¹ hĩ¹na² yũ³nx²ti³ha²kxai³,
yxan¹nãu³a¹ ha³lo²ai²na² hxan³tãu³a¹ ka³te̱n³su² ĩ³sa²yxau³xi²si¹nx²ta¹ha²kxai³,
nxe³nx²ta¹tu¹wi¹.
Yxãn¹ta¹,
txa²sĩ̱³nai²na² ĩ³yain³yah³lxan³kxai²nãn²tu̱³,
txa²ti³ha²yau³xai²na² ĩ³na²yah³lxan³kxai²nãn²tu̱³,
hai³txi³ ka³te̱³na² wi¹tãu³la³ yũ³nx²ti³xa³lho³li¹.
Wxãi²na² yain³txi³nũ̱³xa² wi¹tũ̱³xa² ĩ³yai³ni²,
ĩ̱³yau³xa² wi¹jau³xa² ĩ³na²,
yah³lxin¹kxai²nãn²tu̱³,
ũ³ki²sxã³ ka³lih³yah³lxi³hĩ̱³nxa¹lxi¹.
Yxãn¹ta¹,
ha³lo²a² ã²la² wi¹te²a² yũ²na³li¹.
Nxe³ju³ta²sa¹:
Txa²sĩ̱³nai²na² yain³txi³khai³su² ha²kxai³,
txa²ti³ha²yau³xai²na² ĩ³na²ki̱³jau³khai³su² ha²kxai³,
nxe²na³li¹.
A²nxe³te²a² ĩ³yai³ni²,
ĩ³na²,
nxe³kxi²sah¹lxin¹kxai²nãn²tu̱³,
te²yã¹nxe³sxã³ ãn³sen³sai¹khai¹nxe³sxã³ kãin² ĩ³ka³lih³yah³lxi³hĩ̱³nxa¹lxi¹.
A²nũ²a²,
txa²sĩ̱³nai²na² ĩ³yai³ni²,
txa²ti³ha²yau³xai²na² ĩ³na²,
nxe³sain¹te²su² te²an²tu̱³,
ã³nũ²ti²sa²sxã³ nxũ²kwa̱i³yxau³sai¹nha²kxai³,
nxũ²kwa̱i³yxau³ai¹na¹ha²kxai³,
ya³sai¹nhĩ̱³nx²na³li¹.
Jã¹nxa¹jau³su²,
Txa²wĩ³nu¹tai²na² ka³te̱³na² si³ka³ti³lyah³lai²la¹i¹.
A²nxe³jah¹la²,
ĩ³sa²si¹hã³sa³na²hẽ³li¹.
Sa³ha²kxai³,
Txa²wĩ³na² a²ka³te̱n³yu³ta² ũ³hũ¹sa²kxa² so¹lxi³ yxau²xai³to³ha¹i¹.
Nha¹ha²kxai³,
te²yã¹nxe³sxã³,
a²nũ²a² txa²sĩ̱³na² ĩ³yain³kxi²sain¹kxai²nãn²tu̱³,
txa²ka³te̱³na¹ju³ta² ũ³hũ¹ai¹na¹kxa² so¹lxi³ ka³te̱n³su² yxau²xai³lain¹tu¹wi¹.
Kxã³nhxĩ¹nu¹tai²na²,
wxa²sũ̱³nũ²nãu³xu¹tai²na² ma²na³tũ̱³xu¹tai²na² so¹lxi³ ĩ³yai³nain¹to³ta¹hxai²ti³ai¹ti²ti¹.
Ain¹to³kxan²ti³,
hãi¹nxe³sxã³ ya²lun¹ti²hxa³nain¹ta¹hxai²ti³ai¹ti²ti¹.
Yxãn¹ta¹,
txa²sĩ̱³nai²na² oh³nãu³u¹tai²na² ka³nxĩ³xi²nũ¹nx²ti³tũ̱³xai²la¹i¹.
Hai³txi³ ma²na³tũ̱³xa² yã¹nxe³tũ̱³sxa³i¹.
Yxãn¹ta¹,
ã²la² wi¹khai¹nxe³tũ̱³xai²la¹i¹.
A²nxe³tũ̱³xai²na²,
a²nũ²a² ĩ³yain³kxi²sain¹kxai²nãn²tu̱³,
hxa³nxa³kxe³su² ka³te̱n³su² so¹lxi³ yxau²xai³sa²tẽ³ain¹tu¹wi¹.
Nxe³jau³xai²na² Je³su²jah³la²,
sxi²ha² Ju³te²a² nũ̱³ka̱³txa² ã³nũ²kxain¹thĩ³na² yxau³sxã³ ĩ³yau¹ũ³hain¹ta¹hxai²hẽ¹la².
Ka³far³na³ũ²thĩ³na² nxũ²kwa̱i³ye³lan¹thĩ³na² yxau³yain¹sxã³ ĩ³yau¹ũ³hain¹ta¹hxai²hẽ¹la².
— Je³su²jah³la² wãn³txa² ka³te̱n³yau³la²na³li¹.
Nxe³jau³su²
Nxe³jau³xai²na² sa²kxai³lu²,
Je³su²jah³la² ã³si³tẽ³la³kxain¹tũ̱³ka̱³txa² ã³nhai¹tũn³tũ̱³ka̱³txa² sa²kxai³lu² ka³lxa¹tũ̱³ka̱³txa² sa²kxai³lu² wãn³txai²na² ain³kxain¹ka³tu̱³,
ĩ³xa̱n³ta³kxain¹sxã³ ĩ³ye³kxi²yhain¹te³nah¹lxi¹:
— Je³su²jah³lai²na² wãn³txa² a̱n³txi³si¹nhẽ³jau³xai²la¹i¹.
On³jau³sxa³i¹.
Ain³kxa¹sah¹lxi³txa³hẽ¹li¹.
Ain¹jau³xai²na²,
Je³su²jah³la² a²ẽ¹nãu³a¹ wã²nxũ̱h¹ a³la³kxi²nũ²la²,
ain³kxain¹ta¹hxai²hẽ¹la².
A²sa³wi³ha³lxi³nãu³xai²na² a̱n³ta³kxain¹jau³xa² ĩ³he³son³kxi²yhain¹jau³xa² wã²nxũ̱h¹ a³la³kxi²ta¹hxai²hẽ¹la².
Nxe³ka³tu̱³,
ĩ³ye³kxain¹te³nah¹lxi¹:
— Txa²wãn³txai²na² ĩ³ye³kxi¹nx²ta¹jau³xai²na² ĩ³xa̱n³ta³kxi²sah¹lxin¹tã̱²na³li²?
Yah³lxin¹kxai²nãn²tu̱³,
ye³jen¹na² ĩ³sa²yxau³sxã³ ĩ³na¹tu¹wi¹.
Ha³lo²a² kxãn³su² yxau³na¹tãu³u¹tai²na² ka³la³xi²sxã³ ĩ³na¹tu¹wi¹.
Na¹kxai²nãn²tu̱³ ĩ³na¹ju³ta³nũ³a² ĩ²yah³lxin¹kxai²nãn²tu̱³ ĩh¹nxet³sxã³ kãi³yah³lxi³te³lin¹ji¹?
Jã¹nxa¹jau³su² e³a¹i¹.
Txa²wã¹sũ̱³na² Yãu³ka³jxah¹la² so¹lxi³ a²ka³te̱³na² wi¹tãu³a¹ ũ³hũ¹nx²ti³jah¹lai²la¹i¹.
Yxãn¹ta¹,
txa²wã¹sĩ̱³na² so¹lxi³ a²ka³te̱³na² wi¹tãu³a¹ yũ²nxa³i¹.
Ya³nx²ta¹i¹.
Yah³lxin¹kxai²nãn²tu̱³,
txa²wãn³txa² ĩ³ye³kxi¹nx²ta¹jau³xai²na² yxo²ĩ²sah²lxin¹kxai²nãn²tu̱³,
Txa²wã¹sũ̱³na² Yãu³ka³jxah¹la² yxau³ya³nx²ti³ha²kxai³,
ka³te̱³na² wi¹tãu³a¹ yxau³yah³lxin¹tu¹wi¹.
Yxãn¹ta¹,
wxa²yu³ta² ã³yã³nhai¹jah³lxin¹tũ̱³ka̱³txa² yxo²ĩ²sah²lxa³lxi¹.
Ta¹hxai²hẽ¹la².
Nxe³ju³ta² Je³su²jah³la² a²wi¹lhĩ¹nãn¹ju³tai²na² ta²nũ² a³la³kxi²ta³lun²ta¹hxai²hẽ¹la².
A²nũ²a² yxo²ĩ²ai¹nxa³te²su² te²a² a³la³kxi²,
ye³jen¹nãu³a¹ ko¹ko¹xa² hxi²ka²nãu³a¹ ã³yũ³jah¹lo²nũ³a² a³la³kxi²,
ta¹hxai²hẽ¹la².
Nxe³ha²kxai³ Je³su²jah³lai²na² ĩ³ye³kxi²te³nah¹lxi¹:
— Txa²wĩ³nai²na² ĩ³kaix¹tain¹kxe³su² te²a² so¹lxi³,
wxã³sxã³ ã³si³tẽ³la³kxi²sain¹tu¹wi¹.
Yxãn¹ta¹ ĩ³kaix¹tai¹nxa³ke³la³te²kxai³,
te²la³ wxã³ti³hex¹sai¹nxa³lho³li¹.
Ye¹nx²ta¹ten¹ti¹.
Kwẽn¹tai²na² yxo²ĩ²sah²lxan³ju³tai²na²,
ha³la³je¹nhĩ¹nĩ³na² a³la³kxi²ye¹nx²ta¹li¹,
txai²li¹.
Na¹ha²kxai³ ye¹nx²ta¹li¹.
Ta¹hxai²hẽ¹la².
Nxe³ju³tan¹te²kxa³ya̱n³tu̱³ nxe³hĩ¹nãn¹te²tu̱³ ãn³si³tẽ³la³kxain¹tũ̱³ka̱³txa² ã³nhai¹tũn³tũ̱³ka̱³txai²na² sa²kxai³lu² ka³lxa¹tũ̱³ka̱³txai²na² sa²kxai³lu²,
Je³su²jah³la² ã³na¹sxã³ ha³ya³kxa² ã³si³tẽ³la³kxain¹ta¹hxai²hẽ¹la².
Nxa²ha¹te¹ Je³su²jah³la² wãn³txi³kxai³lu¹,
a²sa³wi³ha³lxi³khai³xai²na² hxi²ka² hxan³sxã³ ha¹li¹ wxa²sa²so¹xi²nũn³tũ̱³ka̱³txa² ĩ³wã̱³txain¹te³nah¹lxi¹:
— Wxa²nũ̱³ka̱³txe² ĩ³nxai²na² ã³na¹sah¹lxi³nũn³te³lin¹ji¹wi¹?
Ta¹hxai²hẽ¹la².
Nxe³nxa²ha¹te¹,
Si³mãu² Pe²jah³la² ĩ³wa²lũ̱³xain¹te³nah¹lxi¹:
— Txa²hxi²kan¹jah¹lãi³.
A²nũ²a² ã̱³lxi³te²la³ ãn³si³tẽ³la³kxi²sĩn¹nxa³lho³li¹.
Wxa²wãn³txai²na² so¹lxi³ ka³te̱n³yau³la³ sĩn¹na³li¹.
Nha¹ha²kxai³ yxo²ĩ²nxa²nha¹nhai¹.
Sũ̱³na² Si³yxau³tãu³a¹ Wi¹lhin¹ta² Si³yxau³tãu³lo³kxah³lo²su² nhi¹lxi¹.
Jau¹xai²na² yxo²ĩ²i²,
a³la³kxi² sĩ¹na¹nhai¹.
Ta¹hxai²hẽ¹la².
Nxe³nxa²ha¹te¹,
Je³su²jah³la² wãn³txi³kxai³lu¹,
ĩ³wã²lũ³xain¹te³nah¹lxi¹:
— Wxa²yu³ta² hxi²ka² hxan³sxã³ ha¹li¹ wxa²sa²so¹xi²nũn³tũ̱³ka̱³txa² ĩ³nxai²na² ĩ²sxã³ sa²so¹nxa²lxa¹tai¹ti²ti¹.
Na¹kxa²ha³ta̱³nxãn²ti³,
wxa²nũ̱³ka̱³txi³nãu³ai²na² ka³na³ka³na³tin¹te²a²,
a²ta³hũ̱³te²si¹lxi¹.
Ta¹hxai²hẽ¹la².
Nxe³jau³xai²na² a²si³yxau³tãu³a²su¹:
Ju³ta²sah³la²,
Si³mãu²ah³la² Ki³lo²ko³xa² yxau³nũ¹jah¹la² a²ki³lha³lxa²,
ĩ³ye³kxi²ta¹hxai²hẽ¹la².
A²nxe³jah¹lai²na² Ju³ta²sah³lai²na² ye³jen¹su² ko¹ko¹xa² hxi²ka² Je³su²jah³la² ã³yũ³hũ¹te³lhxã³ ta¹hxai²hẽ¹la²:
— A²sa³wi³ha³lxi³su² na¹xã¹.
Hxi²ka² hxan³sxã³ ha¹li¹ wxa²sa²so¹xi²sa²tũ̱³ka̱³txi³su² na¹xã¹.
Ain¹kxa²ha³ta̱³nxãn²txi³,
ĩ³ko̱x¹ko̱¹son²kxain¹ta¹hxai²hẽ¹la².